C 152/172
FI
Euroopan unionin virallinen lehti
6.4.2022
3.
Erityistä: metsien rooli ilmastonmuutoksessa ja luonnon monimuotoisuudessa 3.1 Metsillä on merkittävä rooli luonnon prosesseissa: hiilen, veden ja ravinteiden kiertokulun hallinnassa, maaperän muokkautumisessa ja luonnon monimuotoisuuden ylläpitämisessä.
Toisaalta metsät ovat hyvin haavoittuvia ilmaston­ muutoksen vaikutuksille.
3.2 Kokonaismetsäpinta-ala ja suojeltu metsäpinta-ala ovat EU:ssa kasvaneet viime vuosikymmeninä, niin että puun määrän kasvu on hakkuita suurempi.
Lisäksi metsät ovat merkittävä hiilinielu (2).
Maailmanlaajuisesti metsäkato sen sijaan jatkuu, erityisesti trooppisilla alueilla.
Tämä muuttaa metsät päästöjen lähteeksi ja kiihdyttää merkittävästi luonnon monimuotoisuuden köyhtymistä (3).
ETSK korostaa tarvetta käsitellä metsien roolia maailmanlaajuisesti ja kehottaa EU:ta ajamaan aktiivisesti metsien suojelua ja kestävää käyttöä edistävien kansainvälisten sopimusten täytäntöönpanoa kaikkialla maailmassa.
3.3 Metsät ja metsäpohjainen biotalous voivat hillitä ilmastonmuutosta monin tavoin: näitä ovat hiilen sitominen ja varastointi sekä fossiilipohjaisten raaka-aineiden, energiamuotojen ja tuotteiden korvaaminen.
Erilaisten toimenpiteiden välillä voidaankin saavuttaa synergiaa ja kompromisseja (4).
ETSK korostaa siksi tarvetta ottaa kaikki nämä mekanismit kokonaisvaltaisesti huomioon, kun etsitään kestävimpiä ratkaisuja fossiilisten polttoaineiden jälkeisen talouden luomiseksi.
3.4 Hiilen sitomisessa ei ole kyse vain metsäpinta-alasta, vaan ennen kaikkea metsän kasvusta ja elinvoimaisesta fotosynteesistä.
Metsien potentiaalin hyödyntäminen hiilinieluina edellyttääkin metsittämisen ja uudelleenmetsittämisen lisäksi metsien aktiivista hoitoa, käyttöä ja uusimista.
3.5 Metsien rooli hiilen varastoinnissa on myös monitahoinen: hiili ei varastoidu ainoastaan puihin ja maaperään, vaan myös puupohjaisiin tuotteisiin.
Kestävät puutuotteet, kuten rakennukset ja laadukkaat huonekalut, ovat tässä mielessä tehokkaimpia.
Myös lyhytikäisemmät metsästä saatavat tuotteet säilyttävät hiilisisältönsä niin kauan kuin niitä kierrätetään.
Lisäksi kun metsästä saatavia uusiutuvia raaka-aineita käytetään korvaamassa fossiilisia raaka-aineita, vältetään hiilidioksidin vapautuminen fossiilisesta varannosta.
3.6 ETSK kehottaa myös ottamaan kaikilta osin huomioon metsien haavoittuvuuden ilmastonmuutokselle ja sopeutumistarpeen, sillä ilmaston lämpeneminen muuttaa puiden ja muiden organismien elinolosuhteita ja aiheuttaa metsätuhoja, kun kuivuus, tulipalot, myrskyt ja tuholaiset yleistyvät.
Toisaalta metsät edistävät ilmastonmuutokseen sopeutumista tarjoamalla suojaa eroosiota, maanvyörymiä ja tulvia vastaan.
3.7 Metsät, myös hoidetut metsät, ovat lisäksi ratkaisevan tärkeitä luonnon monimuotoisuudelle, sillä ne tarjoavat elinympäristön suurimmalle osalle maanpäällisestä biodiversiteetistä.
Luonnon monimuotoisuutta voidaan ylläpitää monin tavoin: suojelemalla uhanalaisia lajeja, luomalla suojelualueita, missä ihmisen toiminta on sallittua vain rajoitetusti tai ei lainkaan, tai ottamalla käyttöön metsänhoitokäytäntöjä, joissa biodiversiteetti voi säilyä metsien sosioekonomisen hyödyntämisen rinnalla.
3.8 Kun otetaan huomioon, että valtaosa metsistä on hoidettuja, ETSK pitää tärkeänä soveltaa metsänhoitoon ja luonnon monimuotoisuuden suojeluun yhdennettyä lähestymistapaa, joka mahdollistaa metsien erilaisten toimintojen yhdistämisen.
Komitea kannattaa metsäomistajien vapaaehtoisesti toteuttamia markkinapohjaisia toimenpiteitä hiilen sitomiseksi ja luonnon monimuotoisuuden suojelemiseksi ja tukee hyvitysjärjestelmien tutkimista ja kehittämistä tällaisia toimenpiteitä varten.
3.9 Sekä metsien hiilensitomiskyky että biodiversiteetti vaihtelevat huomattavasti jäsenvaltiosta toiseen.
Erot johtuvat osin erilaisista luonnonolosuhteista ja osin ajan mittaan sovelletuista metsänhoito- ja metsänkäyttötavoista.
Metsien suojeluja ennallistamistarvekin on siten erilainen eri puolilla EU:ta, ja tämä on otettava huomioon määritettäessä ennallistettavia ja suojeltavia metsiä.
3.10 ETSK kannustaa jatkamaan tutkimusta, jossa tarkastellaan metsissä tapahtuvia fyysisiä, kemiallisia ja biologisia prosesseja ja yhteyksiä ilmastonmuutoksen, metsäekosysteemien ja ihmisen toiminnan välillä, jotta voidaan varmistaa, että metsänhoitokäytännöt perustuvat luotettavaan tieteelliseen tietoon.
Lisäksi on tärkeää seurata järjestelmällisesti metsien tilaa ja jakaa siitä tietoa hyödyntäen kaikin tavoin digitaalisia välineitä ja järjestelmiä ja huolehtien samalla asianmukaisesta tietosuojasta ja tietojen luotettavuudesta.
3.11 ETSK kannattaa ehdotusta istuttaa 3 miljardia puuta käytännön demonstrointihankkeena, joka käsittää kohdealueiden ja lajien asianmukaisen suunnittelun, henkilöstöresurssien ja rahoituksen osoittamisen, istutuksen, hoidon sekä tulevan kehityksen ja tulosten tarkan seurannan.
Tässä metsityshankkeessa ei pidä kilpailla elintarvikkeiden tuotantoon osoitettavan maa-alan kanssa tai jättää huomioimatta se, että tietyissä paikoissa maisema on syytä jättää avoimeksi.
(2) (3) (4)
https://forest.eea.europa.eu/news/summary-for-policy-makers-state-of-europe2019s-forests-2020 http://www.fao.org/state-of-forests/en/ https://ec.europa.eu/jrc/en/science-update/forest-based-bioeconomy-and-climate-change-mitigation-trade-offs-and-synergies